Հիւսիսային պատը մեծ մասամբ կանգուն լինելով, կարելի է ենթադրել եկեղեցու երկայնքը, որը մօտ 15 մետր է, իսկ լանքը՝ 10 մետր: Հարաւային պատը մեծ մասամբ փուլ է եկել, իսկ տանիքը՝ ամբողջովին: Հիւսիս-արեւելեան պատի մէջ, վերեւից մինչեւ ցած, ինչպէս նաեւ Արեւելան ճակատի կենտրոնում, մեծ ճաքեր են յառաջացել անձրեւների պատճառով: Խորանի կիսակամարը, կողքի երկու տապանակներով, ինչպէս նաեւ աջակողմեան եւ ձախակողմեան աւանդատները գոյութիւն ունեն, 2x2 տարածքով եւ 2 մետր բարձրութեամբ, որոնց մուտքերը գրեթէ փակւել են տանիքից թափւած քարերի եւ հողի կոյտերից, թէեւ նախապէս էլ երկու աստիճաններով իջանելի խորութիւն ունեցել են: Աւանդատները արեւելեան կողմից փոքր լուսամուտներ ունեցել են, մէկ լուսամուտ էլ կայ խորանի կիսակամարի վերեւ, իսկ աւելի մեծը՝ հարաւային պատի վերեւ, որի նմանները նոյն շարքի վրայ հաւանաբար կային անցեալում: Եկեղեցին հաւանաբար լուսաւորւում էր նաեւ գմբէթի կողերում բացւած լուսամուտներից: